දිවි නැඟුම සහන අරුණ වැඩසටහන යටතේ ඇප රහිත සහන පොලී පදනම මත ණය ලබාගැනීම සඳහා රටපුරා පවුල් ලක්ෂ 50ක් සුදුසුකම් ලබා තිබෙන බව රජය ප්‍රකාශ කරයි.මෙම විශේෂ යෝජනා ක්‍රමය සඳහා මේ රටේ ග්‍රාමසේවා වසම් 14,022ක පිහිටි ගම්මාන 35,440ක ජීවත්වන දිවි නැඟුම සංවර්ධන ප්‍රතිලාභී පවුල් 15ලක්ෂයක් ඇතුළුව දිවි නැඟුම ජාතික වැඩසටහනේ ප්‍රතිලාභී පවුල් ලක්ෂ 50ක් සුදුසුකම් ලබා ඇති අතර එම වැඩසටහන එළඹෙන සැප්තැම්බර් 01දා සිට ආරම්භ වන බව ආර්ථීක සංවර්ධන අමාත්‍යාංශය සඳහන් කරයි.මහින්ද චින්තන ඉදිරි දැක්ම අනුව ජනාධිපති මහින්ද රාජපක්ෂ මහතාගේ උපදෙස් පරිදි දිවයින පුරා පිහිටි දිවිනැඟුම සංවර්ධන දෙපාර්තමේන්තුවේ දිවි නැඟුම ක්ෂුද්‍ර මූල්‍ය බැංකු 1,073ක් මඟින් ක්‍රියාත්මක වන මෙම වැඩසටහන මඟින් ප්‍රතිලාභීන් වෙත ස්වයං රැකියා ආරම්භ කිරීම සඳහා රුපියල් 5,000 සිට 50,000 දක්වා සහන පොලී ණය ලබාදීම සිදුකෙරෙන බවද එම අමාත්‍යාංශය කියයි.දිවි නැඟුම සංවර්ධන දෙපාර්තමේන්තුව පිහිටුවීමේ ප්‍රධාන අරමුණක් වූ දිළිඳු බව තුරන් කිරීම සඳහා ජනතාව සවිබල ගැන්වීමට ජීවනෝපාය සංවර්ධන ව්‍යාපෘති ක්‍රියාත්මක කිරීම සඳහා 'අසුරු සැණින් අතට මුදල්' යන තේමාව යටතේ ඇපකරුවන් නොමැතිව වාර්ෂික සියයට 4ක විශේෂ සහනදායී පොලී අනුපාතයක් යටතේ රුපියල් 50,000ක් දක්වා උපරිමයකට යටත්ව ණය ලබාදෙයි.